Forslag til Rådets forordning om ændring af forordning (EØF) nr. 2075/92 om den fælles markedsordning for råtobak (95/C 46/06) KOM(94) 555 endelig udg. - 95/0001(CNS)

(Forelagt af Kommissionen den 9. januar 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 42 og 43,

under henvisning til forslag fra Kommissionen,

under henvisning til forslag fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Rådets forordning (EØF) nr. 2075/92 af 30. juni 1992 om den fælles markedsordning for råtobak (1) indeholder foranstaltningerne til omstilling og styring af produktionen; på baggrund af den opnåede erfaring er det nødvendigt at foretage flere ændringer heraf med henblik på en bedre omstilling af produktionen;

det samlede præmiebeløb skal i sidste ende betales til producenterne eller producentsammenslutningerne; for nogle medlemsstaters vedkommende synes der at være mulighed for, at præmierne fremover udbetales direkte til producenterne eller de anerkendte producentsammenslutninger;

de producerede mængder, der giver ret til præmie, bør fastlægges for hver producent og hver anerkendt producentsammenslutning; det påhviler medlemsstaterne inden for de fastsatte garantitærskler at fordele disse kvoter mellem de pågældende producenter, idet de fastsatte EF-bestemmelser i så henseende tager sigte på at sikre en rimelig fordeling på grundlag af de tidligere leverede mængder, uden at der dog skal tages hensyn til en anormal produktion;

den tobak, som en producent eller en anerkendt producentsammenslutning producerer ud over kvoten, kan ikke give ret til præmie; der bør imidlertid tages hensyn til muligheden for utilsigtet overproduktion; det vil være rimeligt at give producenterne mulighed for inden for visse grænser at overføre sådanne overskud til den følgende høst, såfremt den samlede kvote for de to høstår overholdes;

det vil være formålstjenligt at give de medlemsstater, der er i stand til at udbetale præmierne direkte til producenterne, tilladelse hertil, og dette bør allerede gælde fra 1994-høsten -

UDSTEDT FØLGENDE FORORDNING:

Artikel 1

I forordning (EØF) nr. 2075/92 foretages følgende ændringer:

1) Artikel 6 affattes således:

»Artikel 6

1. Dyrkningskontrakten skal mindst omfatte følgende:

- en forpligtelse indgået af den virksomhed, som foretager den første forarbejdning, til at udbetale producenten opkøbsprisen og, hvis medlemsstatens kompetente organ ikke udbetaler præmien direkte til producenten, desuden et beløb svarende til præmien for den mængde, der er omfattet af kontrakten og faktisk leveret

- en forpligtelse indgået af producenten til at levere den virksomhed, som foretager den første forarbejdning, råtobak, der opfylder de i kontrakten fastsatte kvalitetskrav.

2. Medlemsstatens kompetente organ skal enten udbetale præmiebeløbet til producenten eller, hvis den virksomhed, som foretager den første forarbejdning, har udbetalt producenten et beløb svarende til præmien, godtgøre denne virksomhed præmiebeløbet mod forelæggelse af bevis for producentens levering af tobakken og udbetalingen af det i stk. 1 omhandlede beløb.«

2) I artikel 7 affattes fjerde led således:

»- eventuelt krav om en sikkerhed, som skal stilles af den virksomhed, der foretager den første forarbejdning, eller af producenterne, og betingelserne for stillelse og frigivelse af en sådan sikkerhed, hvis der ansøges om forskud«.

3) Artikel 9 affattes således:

»Artikel 9

1. For at sikre, at garantitærsklerne overholdes, indføres der fra 1995-høsten til 1997-høsten en ordning med produktionskvoter.

2. Rådet fordeler efter fremgangsmåden i traktatens artikel 43, stk. 2, for hver høst de mængder, der er til rådighed for hver sortsgruppe, mellem producentmedlemsstaterne.

3. På grundlag af de mængder, der er fastsat i henhold til stk. 2, jf. dog stk. 4, fordeler medlemsstaterne produktionskvoterne mellem producenterne og de anerkendte producentsammenslutninger i forhold til gennemsnittet af de mængder, der er leveret til forarbejdning i de tre år, der går forud for året for den seneste høst, opdelt efter sortsgruppe. Der tages dog ikke hensyn til produktionen i 1992 og leverancerne fra denne høst. Proceduren for fordeling af produktionskvoter for de følgende høstår berøres ikke af denne fordeling.

4. Ved fordelingen af kvoterne som omhandlet i stk. 3 tages der ved beregning af referenceproduktionen ikke hensyn til råtobaksmængder, der har oversteget de maksimale garantimængder, der var gældende i henhold til forordning (EØF) nr. 727/70.

Der tages i så fald kun hensyn til produktionen inden for den kvote, der blev tildelt for de pågældende år.«

4) Artikel 10 affattes således:

»Artikel 10

1. Der kan ikke udbetales præmie for mængder, der ligger ud over den kvote, producenten har fået tildelt, jf. dog stk. 2.

2. En producent kan dog for hver sortsgruppe levere sin overskydende produktion, dog højst 10 % af sin kvote, idet der for denne overskudsproduktion kan ydes præmie for det følgende høstår, såfremt den pågældende i det følgende høstår nedsætter sin produktion tilsvarende, således at de kumulerede kvoter for de to pågældende høstår overholdes.«

5) Artikel 11 affattes således:

»Artikel 11

Gennemførelsesbestemmelserne til dette afsnit vedtages efter fremgangsmåden i artikel 23. De omfatter især den graduering af kvotefordelingen, der er fastsat i artikel 9, stk. 4.«

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra 1995-høsten, undtagen artikel 1, nr. 1, der anvendes fra 1994-høsten.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 215 af 30. 7. 1992, s. 70.